da da da da da da nb da da da da da da da da da da da da da en en
Brev fra Wahab Hashmi i Wollongong, Australien - Svanholm Cricketklub
Mandag d. 17. september 2018 kl. 11:08 af Henrik Pfaff
Der er nu næsten gået 2 måneder af mit ophold i Australien, selvom det føles som jeg landede i går. Jeg bor i en by ved navn Wollongong som ligger 80 km syd for Sydney. Byen er den tredje største by i New South Wales og er også kendt for deres strande samt at den tidligere australske cricket-stjerne Brett Lee er fra byen.
Grunden til at jeg er rejst til den anden side af kloden, er at jeg havde muligheden for at kombinere min uddannelse med cricket. Jeg blev optaget på University of Wollongong, hvor jeg skal gennemføre mit 5. semester af min uddannelse som diplomingeniør i Elektrisk Energiteknologi (Stærkstrøm).
Den første uges tid fik jeg trænet næsten hver dag, da universitetet ikke var begyndt endnu. Der trænede jeg med vores landsholdstræners gode kammerat og tidligere stat-spiller, Steve Nikitaris, og hans søn, Blake, som spiller i Sydney og for NSW U19.
Jeg skal spille for universitetsholdet, som spiller i den lokale 1st grade comp. 1st grade i Wollongong, der svarer ca. til 2nd grade i Sydney. De australske stat-spillere spiller i Sydneys 1st grade. Lige nu er det pre-season så vi har kun en holdtræning om ugen, som er om lørdagen og skyldes de korte vinterdage. Vi træner med nogle drenge fra holdet , som har lyst til mere træning om søndagen også. Der kommer til at være nogle træningskampe de næste par uger og sæsonen starter for alvor i slut september, hvor vi så går over til at træne 2 gange om ugen og kampe i weekenderne. Så lige her pt bruger jeg meget af min tid på studiet, og når jeg ikke er på universitetet, får jeg enten trænet med Steve og Blake eller jeg tager i fitnesscenteret for at holde mig aktiv.
Undervisningen er lidt anderledes end jeg er vandt til tilbage i Odense på SDU. Den består som normalt med forelæsningerne og opgaveregninger som på SDU, men der er lidt mere laboratoriearbejde samt flere prøver/tester i løbet af semesteret, som har indflydelse på de endelige karakterer.
Herudover er jeg vant til mundtlige eksamener på SDU, da vi ikke er lige så mange studerende på vores studie derhjemme, og her kommer vi til at have skriftlige eksamener, så det bliver lidt anderledes end jeg er vandt til.
Jeg bor i et share-house med 3 andre , hvor vi alle har hver vores værelse og deler køkken og badeværelse. Det ligger ca. 15 minutters gå afstand fra universitet og med de frie shuttle busser, tager det kun 3-4 min til universitet og 15-20 min ind til centrum. Udover cricket og studiet bliver tiden brugt på madlavning, opvask, tøjvask, rengøring, shopping (Ikke tøj men handle ind) osv.
Håber I har det godt og savner jer alle i Svanholm.
P.S. Stort tillykke med T20-mesterskabet og tillykked med sølvet. Jeg fulgte med herude og heppede på Jer, men det hjalp desværre ikke
Her har I lidt billeder fra mit Down under;
Det første er med nogle kammerater fra klubben
Dette er med en af mine bofæller
Cricketnettene er ikke bedre i Australien end i Danmark..